כמה כסף מוציאים על קולה זירו בלשכת סגן שר הבריאות? #חזרנו_לבדוק: סגן שר הבריאות יעקב ליצמן אמנם הוביל רפורמה שתעודד אותנו לרכוש מזון בריא, אך נראה שהוא מתקשה לשמש דוגמה אישית - ע"פ הערכת "שקוף", בשנת 2018 לבדה נרכשו לא פחות מ-9,450 פחיות קולה זירו עבור לשכת סגן השר
בשנת 2016 יצא משרד הבריאות בקמפיין נגד שתייה ממותקת, בניסיון לעודד את הישראלים להפסיק לצרוך משקאות כאלה ולסגל לעצמם אורח חיים בריא יותר. בעיצומו של הקמפיין, חשף כתבנו תומר אביטל כי דווקא בלשכת סגן שר הבריאות ליצמן, שותים משקאות ממותקים בכמויות מטורפות. במשרד הבטיחו להשתפר ולהפחית. #חזרנו_לבדוק אם בשנת 2018 המצב השתפר – וגילינו שכן! אבל יש עדיין לאן לשאוף. ע"פ הערכת "שקוף", בשנת 2018 לבדה נרכשו במשרד הבריאות לא פחות מ-9,450 פחיות קולה זירו עבור לשכת סגן השר, בסכום כולל של כ-35,000 שקל. בממוצע, מדובר על כ-790 פחיות קולה בחודש. בשנה זו אכן הפחיתו במשרד הבריאות את כמות השתייה המתוקה ביחס לשנים עברו – אז, למרבה הפלא, המצב היה חמור אף יותר. בשנת 2016, כאמור בעיצומו של הקמפיין נגד שתיית משקאות ממותקים, חשפנו כי נרכשו במשרד הבריאות כ-17 אלף בקבוקי שתייה מתוקה, בעלות של 70,000 שקל. לאחר החשיפה הבטיחו במשרד הבריאות שיפעלו להפחית את כמויות השתייה המתוקה.  למרבה האכזבה גילינו כי בשנת 2017 המשיכו לצפצף במשרד על הקמפיין שלהם עצמם – בשנה זו רכשו עבור לשכתו של ליצמן שתייה ממותקת בסכום גבוה אף יותר: 87,345 שקל. נציין כי במשרד הבריאות טענו בפנינו בעבר כי בעקבות הקמפיין נגד השתייה המתוקה, בלשכת סגן השר מוגשים רק מים, סודה וקולה זירו. לידיעת הקורא ליצמן, קולה זירו הוא משקה ממותק שמידת בריאותו מוטלת בספק. בכל מקרה, שמחנו לגלות כי ב-2018 מתחילים במשרד הבריאות להיגמל מסוכר. נמשיך לעקוב. *** מצאנו כי תחת הסעיף התקציבי "שתייה עבור לשכת סגן השר" לשנת 2018, ביצעו במשרד הבריאות רכש בסך של 34,962 ש"ח. בקשת חופש מידע שהגשנו ומתייחסת לתאריכים 31.8-30.11.18 העלתה כי 10,740 ש"ח מתוך הסכום הופנו לרכישת פחיות קולה זירו בלבד (2880 פחיות).מה לגבי ה- 24,222 ש"ח הנותרים? אנחנו מניחים שגם הם הופנו לרכישת קולה זירו בלבד, מהסיבה הבאה: עבור רכישת סודה ומים ישנם סעיפים תקציביים נפרדים ("ארגזי סודה שתייה עבור לשכת השר" ו-"מים מינרלים עבור המשרד הראשי") – ולכן, ניתן להניח, בהתאם לתשובת המשרד, כי השתייה היחידה שנרכשה עבור לשכת סגן השר בסעיף המדובר – היא קולה זירו. המידע שנמסר העלה כי עלות פחית קולה בודדת היא 3.7 ש"ח, ומכאן החישוב של כ-9,449 פחיות שנרכשו בשנת 2018. למטיבי לכת, הנה הנתונים: 